### NN 49/2019 (15.5.2019.), Dodatak II. Kolektivnom ugovoru za radnike u Odašiljačima i vezama zaključenom 31. listopada 2017. godine

KOLEKTIVNI UGOVORI

955

Na temelju članka 103. Kolektivnog ugovara za radnike u Odašiljačima i vezama zaključenog 31. listopada 2017. godine,

ODAŠILJAČI I VEZE d.o.o., Ulica grada Vukovara 269d, Zagreb, koje zastupa član Uprave – direktor Mate Botica (u daljnjem tekstu: Poslodavac) i

SINDIKAT GRAFIČKE I NAKLADNIČKE DJELATNOSTI HRVATSKE, Brešćenskoga 4, Zagreb, Sindikalna podružnica Odašiljači i veze, koje zastupaju predsjednik Darije Hanzalek i glavni sindikalni povjerenik Bruno Margitić (u daljnjem tekstu: Sindikat)

zaključili su u Zagrebu 14. ožujka 2019. godine

DODATAK II. KOLEKTIVNOM UGOVORU

ZA RADNIKE U ODAŠILJAČIMA I VEZAMA ZAKLJUČENOM 31. LISTOPADA 2017. GODINE

Članak 1.

Naslov iznad članka 14. i članak 14. mijenjaju se i glase:

IV. STRUČNO USAVRŠAVANJE RADNIKA

Članak 14.

Pravo na stručno usavršavanje radnika uredit će se posebnim Pravilnikom o stručnom usavršavanju. Stručno usavršavanje za potrebe Poslodavca je radna obveza radnika te mu za to vrijeme pripadaju sva prava kao da je radio.

Međusobna prava i obveze između Poslodavca i radnika kojeg je na stručno usavršavanje uputio Poslodavac uređuju se posebnim ugovorom.

Poslodavac će, ako poslovni procesi to budu dozvoljavali, omogućiti radniku stručno usavršavanje tijekom radnog vremena.

Prilikom stručnog usavršavanja na koju radnike uputi Poslodavac radnici imaju pravo na plaćeni dopust u sljedećim slučajevima:

|  |  |
| --- | --- |
| –     za svaki ispit za stjecanje višeg stupnja stručne spreme | 3 dana |
| –     za završni rad za stjecanje višeg stupnja stručne spreme | 8 dana |
| – za stručni ispit | 3 dana |
| – za stjecanje i obnovu certifikata | 3 dana. |

Članak 2.

U članku 15. stavci 9. – 12. mijenjaju se i glase:

Za vrijeme službenog putovanja radno vrijeme se obračunava na sljedeći način:

– za radnike koji rade u smjenama na objektima Sljeme i Biokovo vrijeme putovanja uračunava se u radno vrijeme

– za radnike koji ne rade u smjenama i ne voze službeno vozilo obračun radnog vremena je:

a/ ako na dan puta radnik ne radi odnosno samo putuje, vrijeme puta se obračunava sukladno redovnom dnevnom rasporedu radnog vremena

b/ vrijeme vožnje i rada u jednom kalendarskom danu obračunava se do 10 sati rada

– za radnike koji ne rade u smjenama i voze službeno vozilo vrijeme vožnje i rada obračunava se kao efektivan rad

– iznimno od stavka 9. točke 1. ovoga članka za radnike koji rade u smjenama na objektima Učka i Ćelevac do njihove potpune automatizacije, vrijeme službenog putovanja uračunava se u radno vrijeme.

Radno vrijeme radnika može se rasporediti u jednakom, odnosno nejednakom trajanju po danima, tjednima, odnosno mjesecima.

Ako je radno vrijeme radnika nejednako raspoređeno, radnik u tjednu može raditi najviše do šezdeset sati, uključujući prekovremeni rad.

Ako je radno vrijeme radnika nejednako raspoređeno, radnik u svakom razdoblju od šest uzastopnih mjeseci ne smije raditi duže od prosječno četrdeset osam sati tjedno, uključujući prekovremeni rad.

Članak 3.

Iza članka 15. dodaje se članak 15.a i glasi:

Radnik koji je samohrani roditelj, posvojitelj ili skrbnik s djetetom od 7 (sedam) do 12 (dvanaest) godina, radnik s tjelesnim oštećenjem 60 % i više od 60 % te radnik-osoba s invaliditetom može uz pisanu suglasnost biti raspoređen u nejednak raspored radnog vremena dulji od pedeset sati tjedno.

Trudnica, roditelj, posvojitelj ili skrbnik s djetetom do 3 (tri) godine života, samohrani roditelj, samohrani posvojitelj ili samohrani skrbnik s djetetom do 6 (šest) godina života, radnik koji radi u nepunom radnom vremenu kod više poslodavaca može uz pisanu suglasnost biti raspoređen u nejednak raspored radnog vremena do šezdeset sati tjedno.

Članak 4.

Članak 22. mijenja se i glasi:

Radnik ima pravo na odmor između 2 (dva) uzastopna radna dana u trajanju od najmanje 10 (deset) sati neprekidno.

Iznimno, ako je to nužno, a u skladu sa zakonskim odredbama, radniku se može odrediti dnevni odmor u najkraćem trajanju od 8 (osam) sati.

Članak 5.

Članak 23. mijenja se i glasi:

Radnik ima pravo na tjedni odmor u trajanju od najmanje 24 (dvadeset četiri) sata neprekidno, kojem se pribraja dnevni odmor iz članka 22. ovog Ugovora. Iznimno, ako je to nužno, a u skladu sa zakonskim odredbama, radniku se može odrediti tjedni odmor u najkraćem trajanju od 20 (dvadeset) sati.

Članak 6.

U članku 45. stavak 3. mijenja se i glasi:

Popis radnika za isplatu nagrade iz stavka 1. ovog članka Uprava je dužna, na prijedlog rukovoditelja organizacijskih jedinica i uz savjetovanje s Radničkim vijećem, donijeti nakon utvrđivanja poslovnog rezultata za prošlu godinu.

Članak 7.

U tekstu Kolektivnog ugovora i Dodatka I. Kolektivnog ugovora riječi: »radnik invalid« u odgovarajućem padežu zamjenjuju se riječima »radnik – osoba s invaliditetom« u odgovarajućem padežu.

Članak 8.

Ostale odredbe Kolektivnog ugovora ne mijenjaju se i ostaju na snazi.

Članak 9.

Ovaj Dodatak II. stupa na snagu i primjenjuje se od 14. ožujka 2019. godine.

Članak 10.

Ovaj Dodatak II. sačinjen je u šest (6) primjeraka od kojih svaka strana zadržava po dva (2) primjerka, a dva (2) primjerka dostavljaju se ministarstvu nadležnom za rad.

Ovlašteni predstavnici ugovornih strana izjavljuju da su pročitali odredbe ovog Dodatka II., da su im one jasne, i da su s njima suglasni, te ih u znak prihvata potpisuju.

Članak 11.

Poslodavac dostavlja ovaj II. Dodatak Kolektivnom ugovoru Ministarstvu rada i mirovinskoga sustava.

Ovaj Dodatak II. bit će objavljen u skladu s propisima.

|  |  |
| --- | --- |
| ZA POSLODAVCA  Član Uprave – direktor  Mate Botica, v. r. | ZA SINDIKAT  Predsjednik  Darije Hanzalek, v. r.  Sindikalni povjerenik  Bruno Margitić, v. r. |